КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий Хэкум и хъумакIуэм и махуэм теухуа гуфIэгъуэ дауэдапщэм хэтащ
Налшык къалэм щыIэ МафIэ мыужьыхым и деж щекIуэкIа зэIущIэм кърихьэлIахэу зауэмрэ лэжьыгъэмрэ я ветеранхэм, депутатхэм, жылагъуэ зэгухьэныгъэхэм я лIыкIуэхэм захуигъазэри, КIуэкIуэ Юрий жиIащ лъэхъэнэ зэмылIэужьыгъуэхэм Iэщэ яIыгъыу хэкур зыхъумахэм фIыщIэ ин зэрахуэфащэр.
Къэбэрдей-Балъкъэрым щыщу цIыху мин 60-м щIигъу Хэку зауэшхуэм хэтащ, абыхэм ящыщу мин 40-м къагъэзэжакъым. Нэхъыжьхэм я щапхъэм тету, ди лъахэгъуу 1800-рэ Афганистаным щызэуащ икIи абыхэм ящыщу 55-рэ хэкIуэдащ. Ди жагъуэ зэрыхъущи, къыхигъэщхьэхукIащ КIуэкIуэ Юрий, иджырей лъэхъэнэми ди республикэм хэщIыныгъэхэр егъуэт. Хабзэхъумэ органхэм я лэжьакIуэхэр я псэм емыблэжу терроризмэмрэ экстремизмэмрэ щхьэмыгъазэу япэщIэтщ икIи Хэкур, республикэр яхъумэ.
ЛIыгъэм, хахуагъэм, дэтхэнэ зы цIыхухъуми и къалэн лъапIэхэм ятеухуауэ щытащ Зауэм, Лэжьыгъэм, IэщэкIэ ЗэщIэузэда Къарухэм, хабзэхъумэ органхэм я ветеранхэм (пенсионерхэм) я Налшык къалэ советым и тхьэмадэ Абдуллаев Мустэфа, КъБР-м и дзэ комиссар Харламов Валерий сымэ я псалъэхэри.
ПэкIум хэтахэм МафIэ мыужьыхым и деж удз гъэгъахэр щагъэтIылъащ икIи хэкIуэдахэм яхуэщыгъуащ.
А махуэ дыдэм пщыхьэщхьэр сыхьэт 20-м зауэ щIыхьым и къалэ Налшык гуфIэгъуэ хьэрэкIытIэ щатащ.
КъБР-м и Iэтащхьэмрэ
Правительствэмрэ
я пресс-IуэхущIапIэ.
